CELEX: 62019TN0641
Language: bg
Date: 2019-09-24 00:00:00
Title: Дело T-641/19: Жалба, подадена на 24 септември 2019 г. — FD/Съвместно предприятие Fusion for Energy

11.11.2019   
            
            
               BG
            
            
               Официален вестник на Европейския съюз
            
            
               C 383/74
            
         
      Жалба, подадена на 24 септември 2019 г. — FD/Съвместно предприятие Fusion for Energy
      (Дело T-641/19)
      (2019/C 383/82)
      Език на производството: френски
      
         Страни
      
      
         Жалбоподател: FD (представител: M. Casado García-Hirschfeld, адвокат)
      
         Ответник: Европейско съвместно предприятие за „ITER“ и развитието на термоядрената енергия
      
         Искания
      
      Жалбоподателят моли Общия съд:
      
                  —
               
               
                  да обяви настоящата жалба за допустима и основателна,
               
            вследствие на което:
      
                  —
               
               
                  да отмени решението от 3 декември 2018 г., потвърдено с отказа от 14 юни 2019 г.,
               
            
                  —
               
               
                  да присъди обезщетение за имуществени вреди в размер на 75 500 EUR и за неимуществени вреди в размер на 30 000 EUR,
               
            
                  —
               
               
                  да осъди ответника да заплати всички съдебни разноски.
               
            
         Основания и основни доводи
      
      Жалбоподателят изтъква три основания в подкрепа на жалбата.
      
                  1.
               
               
                  Първо основание: грешка в преценката, наличие на злоупотреба с власт и на прояви на тормоз спрямо него. Жалбоподателят оспорва мотивите за неподновяването на договора му, а именно закриване на неговата длъжност вследствие на реорганизация на отдела. Според жалбоподателя тези мотиви са неправилни, тъй като планът за реорганизация не е предвиждал закриването на длъжност с характеристиките на заеманата от него. Освен това той смята, че е жертва на психически тормоз и че последиците от този тормоз са използвани, за да се обоснове решението договорът му да не бъде подновен.
               
            
                  2.
               
               
                  Второ основание: нарушение на принципа на добра администрация, на задължението за полагане на грижа и на член 8 от Условията за работа на другите служители на Европейския съюз. Жалбоподателят поддържа в това отношение, че в обжалваното решение ответникът не е отчел неговите способности, ефикасност, поведение в службата, семейно положение и трудов стаж.
               
            
                  3.
               
               
                  Трето основание: нарушение на принципа на равно третиране и на недопускане на дискриминация. Жалбоподателят изтъква, че решението да не бъде подновен договорът му е основано на бюджетно и на организационно съображение. Договорите на други служители, чието фактическо и юридическо положение не е по същество различно с това на жалбоподателя, били обаче подновени въпреки контекста.